HAMAS, Isroil yana qurolini qo'lga oldi
Ikkisi Misrdagi muzokarada uch kunlik sulhni uzaytirishga kelisha olmagach, yana raketa almashayapti.
Bugungi janglarda G’azoda 10 yashar bola nobud bo’lgani ma’lum. Uch kunlik sulh muddati bugun tongda tugashi kerak edi. Isroilning da’vo qilishicha, HAMAS undan bir necha soat oldin otishma boshlagan. Isroil hukumati so’zlovchisi Mark Regevning aytishicha, HAMAS oddiy fuqarolarni nishonga olayapti. “Sulh muvaffaqiyatini xohlagan edik, deydi Regev. G’azodan hamma kuchlarimizni olib chiqib, otishmani to’xtatdik. Faqat mudofaani mustahkamab qo’ygan edik. Lekin HAMAS erta tongdan Isroilda oddiy aholi turar-joylariga raketa ota boshladi”, - deydi Isroil hukumati so’zlovchisi. Isroil G’azoda yetti yildan beri davom etayotgan blokadani bas qilmas ekan, HAMAS ham kurashdan chekinmoqchi emas. Isroilning talabi shuki, avval HAMAS jangovar siyosatini bas qilib, qurolini tashlasin, shunda blokada ham bekor qilinadi. G’azoda joriy etilgan blokada iqtisodni bo’g’ib, falastinliklarning bemalol harakatlanishiga yo’l bermaydi. HAMAS va Isroil ikki kundirki Misrda vositachilar orqali muloqot qilayapti va sulhni uzaytirishga urinayotgan edi. To’rt haftadan beri tinmayotgan otishma kamida 1900 falastinlikni, asosan, tinch fuqaroni hayotdan olib ketdi. Isroil tomonida 64 askar va uch nafar tinch aholi vakili halok bo’lgan.